Twee leerders sterf ná tragiese ongeluk by skoolArgieffoto Die LUR vir onderwys in Limpopo, Polly Boshielo, het haar medelye betuig nadat twee leerders in ŉ tragiese ongeluk by ŉ skool in Limpopo oorlede is. ŉ Vragmotor wat voedselvoorraad afgelewer het, het Woensdagoggend teen ŉ muur by Laerskool Lekgolo in die oostelike gebied van Mopani in Limpopo vasgery. Die muur het klaarblyklik ineengestort en bo-op van die leerders geval. Twee leerders is gevolglik oorlede. Volgens Sam Mokondo, woordvoerder van die departement van onderwys in Limpopo, is nóg twee leerders ernstig beseer en na die Kgapane-hospitaal digby Tzaneen gehaas. Departementele beraders is na die skool ontbied om die nodige traumabehandeling aan leerders, onderwysers, personeel en familielede te bied. Mokondo sê daar is nog geen verdere inligting oor die toestand van die beseerde leerders nie.